tartuNLP/wikipedia-smugri-20251201 huggingface dataset:
Harmaakorvamuura

Harmaakorvamuura ("Gymnopithys bicolor") on Keski- ja Etelä-Amerikassa tavattava puumuuriin kuuluva varpuslintu.
Koko ja ulkonäkö.
Kooltaan harmaakorvamuura on noin 14–14,5 cm. Harmaakorvamuurakoiras on selästään ja siivistään yksivärisen kastanjanruskea. Päässä on silmien takana laikku, joka on Andien itäpuolella vaaleansininen ja länsipuolella tuhkanharmaa ja vaikeammin erotettavissa. Kurkku ja vatsa ovat väriltään valkoiset. Itäisten populaatioiden naarailla on selässään myös punaruskeita höyheniä. Aikaisemmin Andien eri puolilla elävät linnut, jotka nykyään luetaan omiksi lajeiksiin kirjomuura "Gymnopithys leucaspis" ja harmaakorvamuura "Gymnopithys bicolor" katsottiin kuuluviksi samaan lajiin.
Levinneisyys ja elinympäristö.
Keski-Amerikassa harmaakorvamuuraa tavataan Hondurasissa, Costa Ricassa, Nicaraguassa ja Panamassa. Etelä-Amerikassa lajia tavataan Andien länsipuolella Kolumbiasta Ecuadoriin. Harmaakorvamuuran elinympäristöä ovat kosteiden metsien pohjakerrokset.
Elintavat.
Harmaakorvamuurat seuraavat ravintoa etsiessään sotilasmuurahaisten parvia. Laji voi kerääntyä jopa 20 yksilön parviksi etsiessään ruokaansa. Havaitessaan sopivan hyönteisen lintu hyppää sen kimppuun puusta.
Lajin pesimäkausi kestää alueesta riippuen helmikuulta maaliskuulle tai huhtikuulta marraskuulle. Tukeva kuppimainen pesä sijaitsee ontossa palmussa tai muussa samankaltaisessa paikassa. Naaras munii kaksi valkoista ruskeapilkullista ja -raidallista munaa.
Tehtaankatu (Valkeakoski)

Tehtaankatu on yksi Valkeakosken kaupungin suurimmista kaduista. Tehtaankatu on runsasliikenteinen ja kulkee keskustan länsipuolella.
Historia.
Ennen keskustan suuria liikennemullistuksia Tehtaankadun eteläpää oli nimeltään Kanavakatu tehtaan pääportille asti ja pohjoispää Tehtaankatu Kulmurin liiketalolle asti. Koska vielä 1980-luvulla pääliikenne kulki Valtakatua pitkin, liikenne oli varsin vähäistä. Sittemmin pääliikenteen oikaisun valmistuttua Kanavakatu-nimi poistui käytöstä ja Tehtaankadun eteläpää yhdistettiin risteykseen Ulvajankadun ja Sääksmäentien kanssa.
Liikenne.
Tien liikenneosuus kaupungissa on merkittävä. Se on osa seututietä 304.
Valkeakoskenkatu

Valkeakoskenkatu on katu Valkeakosken kaupungin ydinkeskustassa.
Reitti.
Tie alkaa vanhalta Tehtaanaukiolta Tehtaankadun risteyksestä. Tie kulkee Keskusaukiolle hieman lounas-koillis-suuntaisesti kunnes jatkuu suoraan länsi-itä-suuntaisesti Ulvajankadulle asti ja sieltä edelleen Valkeakosken vanhan lukion ja kauppaoppilaitoksen luokse Oikokadulle. Ennen katu jatkui Kirkkotien ja Hakalantien kulmaukseen kirkolle asti, mutta 2000-luvun alussa loppuosa muutettiin kävelykaduksi läpikulkuliikenteen hiljentämiseksi.
Kansainvälinen sairaanhoitajaliitto

Kansainvälinen sairaanhoitajaliitto (ICN, , , ) on Sveitsissä päämajaansa pitävä kansallisten sairaanhoitajajärjestöjen yhteistyöelin. Järjestö on perustettu vuonna 1899 ja siihen kuuluu tällä hetkellä 120 jäsenjärjestöä. Kansainvälisen sairaanhoitajaliiton jäsenyys on rajattu yhteen jäsenjärjestöön jokaisesta valtiosta. Järjestön suomalainen jäsen on Suomen Sairaanhoitajat.
Pierre Kartner

Petrus Antonius Laurentius "Pierre" Kartner (11. huhtikuuta 1935 Elst – 8. marraskuuta 2022) oli hollantilainen lauluntekijä, joka käytti myös taiteilijanimeä Vader Abraham. Kartner kirjoitti sanat "Smurffien" tunnusmusiikkiin ja muita Smurffit-lauluja. Lisäksi hän sävelsi "Muumilaakson tarinoiden" Japanin ulkopuolella käytössä olevan tunnuslaulun "Käy Muumilaaksoon" sekä "Muumipeikko ja pyrstötähti" -elokuvaan koko musiikin.
Kartner sävelsi ja sanoitti myös Eurovision laulukilpailuihin Alankomaiden edustuskappaleet vuonna 1973 "De oude muzikant" ja 2010 "Ik ben verliefd, shalalie".
Camille Erlanger

Camille Erlanger (25. toukokuuta 1863 Pariisi – 24. huhtikuuta 1919 Pariisi) oli ranskalainen säveltäjä. Hän opiskeli Pariisin konservatoriossa Léo Delibesin johdolla ja sai Prix de Romen teoksellaan "Velléda" (1888). Jatkettuaan opintojaan Italiassa neljän vuoden ajan hän palasi Pariisiin, jossa hänet myös on haudattu Père-Lachaisen hautausmaalle. Hänen tuotantoonsa kuuluvat muiden muassa oopperat "Le Juif polonais" (1900), "Aphrodite" (1906) ja "La Forfaiture" (1921). 
Erlanger oli juutalaista syntyperää. Hän oli Cannesin elokuvajuhlat perustaneen Philippe Erlangerin isä.
Stephen Smale

Stephen Smale (s. 15. heinäkuuta 1930) on yhdysvaltalainen matemaatikko. Hänelle myönnettiin Fieldsin mitali vuonna 1966, ja hän vietti yli kolmen vuosikymmenen ajan matematiikan tiedekunnassa Kalifornian yliopistossa, Berkeleyssä.
Smale on David Hilbertin esikuvan mukaan laatinut luettelon kahdeksastatoista ratkaisemattomasta matemaattisesta kysymyksestä (Smalen ongelmat).
Natalja Gurova

Natalja Gurova (o.s. Kovalenko, s. 1976) on kazakstanilainen riistamaaliampuja ja maailmanmestari.
Gurova on saavuttanut MM-kilpailuissa kaksi kultaa ja pronssin naisten sarjassa. Lisäksi tyttöjen sarjassa hän on saavuttanut pronssia.
Luigi Colani

Luigi Colani (alkujaan Lutz Colani, 2. elokuuta 1928 Berliini, Saksa – 16. syyskuuta 2019 Karlsruhe, Saksa) oli saksalainen teollinen muotoilija.
Colani suunnitteli urallaan muun muassa autoja, huonekaluja, lasiastioita, televisioita, kameroita ja vaatteita. Mallien ensisijainen ominaispiirre on pyöristetty, orgaaninen muoto. Tällaiset mallit olivat hänen itsensä mukaan luonnonmukaisempia ja ergonomisesti parempia kuin perinteiset mallit. Hän sai urallaan lukuisia design-palkintoja.
Colanin suunnittelmia ei juurikaan ole siirretty massatuotantoon, ja monet hänen suunnitelmansa ovat lähinnä unenomaisia orgaanisia malleja. Colanin nimellä on kuitenkin valmistettu muun muassa teekannuja, vesipulloja ja aurinkolaseja. Menestyneimpiä tuotteita ovat Canon T90 -kameramalli ja Cobra-kuulokkeet.
Colani syntyi Berliinissä sveitsiläisen teatterilavastajan isän, joka oli kotoisin Graubündenin kantonista, ja puolalaisen äidin poikana.Colanilla oli isänpuolelta kurdilaistataustaa 
Colani kuoli Karlsruhessa, Saksassa. Hän oli asunut Shanghaissa.Hänen poikansa Solon Luigi Lutz on myös työskennellyt suunnittelijana.
Focus (albumi)

Focus on amerikkalaisen Cynicin vuonna 1993 julkaistu ensimmäinen studioalbumi. Sen seuraaja, Traced in Air, julkaistiin vasta 15 vuotta myöhemmin yhtyeen jäätyä tauolle.
Kappalelista.
Remasteroidun version bonuskappaleet
Mike Peltola

Mike Peltola (s. 10. syyskuuta 1974 Kokkola) on entinen suomalainen jalkapalloilija. Hän oli pelipaikaltaan vasen laitapuolustaja, mutta pystyi pelaamaan myös oikealla.
Peltolan pelaajaura ylimmillä sarjatasoilla alkoi kaudella 1992 FC Oulun reservijoukkue FC 1991:n riveissä I divisioonassa. Seuraavalla kaudella hän oli mukana FC Oulun Veikkausliigaan nousseessa joukkueessa, ja liigadebyytin Peltola pelasi 24. huhtikuuta 1994 vierasottelussa FC Kuusysiä vastaan. Kaudeksi 1995 Peltola siirtyi Vaasan Palloseuran riveihin. Kaudella 1996 hän kävi Kalmar FF:ssä, mutta palasi kaudeksi 1997 takaisin VPS:aan. Kaudella 1998 Peltola valittiin Veikkausliigan parhaaksi puolustajaksi.
Kaudet 2001–2002 Peltola edusti norjalaista FK Bodø/Glimtiä, mutta jäätyään ilman peliaikaa kaudella 2003 hän palasi Suomeen ja Helsingin Jalkapalloklubiin, jossa voitti heti ensimmäisellä kaudella Suomen mestaruuden ja Suomen Cupin. Kaudeksi 2005 Peltola teki sopimuksen AC Oulun kanssa. Hän päätti pelaajauransa AC Oulun liiganousuun syksyllä 2006.
Peltola pelasi 32 poikien maaottelua vuosina 1990–1993.
Peltola opiskeli pelaajauransa ohella kauppakorkeakoulussa ja on toiminut pelivuosiensa jälkeen rahoitusalalla. Hän toimii Handelsbankenin varainhoidon johtajana.
Gallian sota (kirja)

Gallian sota () kuvaa Julius Caesarin sotaretkeä Galliassa vuosina 58–50 eaa. Latinankielinen teos käsittää kaikkiaan kahdeksan kirjaa, joista Caesar on kirjoittanut seitsemän ensimmäistä ja hänen legaattinsa Aulus Hirtius kahdeksannen.
Caesar kirjoitti seitsemän ensimmäistä kirjaa, joista kukin kuvaa aina yhden sotavuoden tapahtumat vuosilta 58–52 eaa., muistiinpanojensa perusteella talvella 51 eaa. ja julkaisi aikaisintaan seuraavan vuoden keväällä. Ensimmäinen kirja kuvaa Caesarin vuoden 58 eaa. taisteluja helveettejä ja Ariovistuksen johtamia germaaneja vastaan. Toinen kirja puolestaan käsittelee roomalaisten kamppailuja belgejä vastaan vuonna 57 eaa. Kolmannen kirjan aiheena ovat seuraavan vuoden sotatoimet alppiheimoja, Gallian rannikkoheimoja ja Akvitanian asukkaita vastaan. Neljäs kirja kertoo Caesarin vuoden 55 eaa. taisteluista germaaneja vastaan, ensimmäisestä Reinin ylityksestä ja ensimmäisestä retkestä Britanniaan. Viidennen kirjan aiheena ovat toinen sotaretki Britanniaan ja kapinaan nousseiden belgien kukistaminen Gallian puolella vuonna 54 eaa. Seitsemännen kirjan päätapahtumina ovat Vercingetorixin johtama kapina ja sen kukistaminen, joka huipentui Alesian taisteluun 52 eaa. Aulus Hirtiuksen kirjoittama kahdeksas kirja kertoo kahden viimeisen sotavuoden tapahtumista vuosina 51–50 eaa.
Heikki Kilpeläinen (pesäpalloilija)

Heikki Kalevi Kilpeläinen (27. huhtikuuta 1941 Varkaus – 25. lokakuuta 2008) oli suomalainen pesäpalloilija.
Puurtilan Kisa-Poikia edustanut Kilpeläinen valittiin Pesäpallon vuoden lukkariksi 1966. Mestaruussarjassa hän pelasi vuodesta 1961 saavuttaen SM-hopeaa 1964 ja 1965. Itä–Länsi-ottelussa hän oli mukana kahdesti ja osallistui lisäksi neljään PPL–Lehdistö-otteluun. Nuorten SM-hopeaa on tullut 1960. Kilpeläinen valmensi seuran kakkosjoukkuetta ja kuului Puurtilan Kisa-Poikien johtokuntaan.
Kilpeläinen oli ammatiltaan insinööri ja hänen kotikuntansa oli Varkaus.
Martti Yli-Jaskari

Martti Tuomas Emil Yli-Jaskari (s. 22. maaliskuuta 1938 Nurmo) on entinen suomalainen pesäpalloilija.
Martti (Mara) Yli-Jaskari aloitti uransa Nurmon Jymyssä, jossa voitti nuorten Suomen mestaruuden 1955 ja 1956 sekä miesten SM-pronssia 1956 ja Pesäpallon Maakunta Cupin 1957 Etelä-Pohjanmaan joukkueessa. HoNsU:ssa Mara pelasi 1958-1964 saavuttaen SM-pronssia 1961, jolloin tuli myös toinen maakunta-cupin voitto, nyt Keski-Suomen joukkueessa. Vuonna 1963 Yli-Jaskari arvostettiin Suomen kolmanneksi parhaaksi pesäpalloilijaksi.
Jyväskylästä Mara siirtyi takaisin Pohjanmaalle, ensiksi Ilmajoen Kisailijoihin ja 1967 alkuperäiseen seuraansa.
Yli-Jaskari pelasi kuudessa Itä-Länsi -ottelussa, kahdessa Liitto-Lehdistö -ottelussa ja 1957 Itä-Länsi B-ottelussa.sekä 5 kertaa mestarit-muu suomi ottelussa Piirinmestaruuksia kertyi kaikkiaan kahdeksan Etelä-Pohjanmaan ja Keski-Suomen alueilta. 
Maakuntaviestissä Yli-Jaskari saavutti kultakruunun 1954 Jymyn joukkueessa.
Takaisinristeytys

Takaisinristeytys on sukupuuttoon kuolleen lajin, alalajin tai rodun kaltaisen eläimen uudelleentuottamista risteyttämällä. Takaisinristeytymistä voi tapahtua myös itsestään. Takaisinristeyttämisen uskotaan olevan mahdollista siksi, että sukupuuttoon kuolleen eläimen geenit olisivat säilyneet selvinneen lajin tai rodun geenipoolissa.
Takaisinristeytys ja erityisesti sukupuuttoon kuolleiden eläinten uudelleenluominen takaisinristeyttämällä on kiistelty aihe. Yhtenevä ulkonäkö ei takaa samanlaista käyttäytymistä tai muita ominaisuuksia. Joidenkin takaisinristeytettävien eläinten alkuperäistä ekologista lokeroa, kestävyyttä ja tautienvastustuskykyä ei tunneta. Esimerkiksi alkuhärkä kuoli sukupuuttoon jo 1600-luvulla, eikä siitä ole säilynyt tällaisia tietoja.
Kotieläimet.
Koirarotu Alsatian shepalute on jalostettu muistuttamaan hirviösutta rakenteeltaan ja luustoltaan, joskaan ei luonteeltaan. Muita susimaisen näköisiksi jalostettuja, mutta varsinaisiin susiin risteyttämättömiä rotuja ovat tamaskan, utonagan ja inuiittikoira.
Myös nykynaudan edeltäjää alkuhärkää on yritetty takaisinristeyttää. Suurin osa näistä eläimistä on 1920-luvulla luotua Heckin alkuhärän kantaa, joskin myös nykyaikaisia menetelmiä käyttäviä jalostusohjelmia on, kuten TaurOs Project. Myös ulkoisesti tarpaania muistuttavat hevosrotut konikponi ja Heckin tarpaani on kehitetty, joskin niiden suhdetta alkuperäiseen tarpaaniin epäillään.
Kvaggaprojekti pyrkii luomaan sukupuuttoon kuollutta kvaggaa muistuttavan aroseepran tyypin, jolla olisi takaosassa vähemmän raitoja.
Takaisinristeytystä on käytetty uudelleenluomaan myös sukupuuttoon kuolleita kotieläinrotuja, kuten cumberlandinsika.
Tyypin villiintyminen.
Takaisinristeytymistä katsotaan joskus tapahtuvan myös villiintyneissä eläinpopulaatioissa. Ei tiedetä, johtuuko esimerkiksi villiintyneiden lampaiden, sikojen ja kaniinien alkukantaistyyppisyys siitä, että niiden esivanhemmat olivat alkukantaista rotua, vai tapahtuuko paluuta alkukantaiseen villiin tyyppiin jollain muulla tapaa luonnostaan.
Sikojen tiedetään villiintyvän helposti, ja ainakin Yhdysvaltoihin levinneen razorback-sian tapauksessa siat palaavat villisikamaiseen tyyppiin sekä ulkoisesti että käytökseltään ja kestävyydeltään.
Ambatondrazaka

Ambatondrazaka on kaupunki Madagaskarissa. Se on Alaotra-Mangoron alueen hallintokeskus. Ambatondrazakan asukasluku on noin 76 000.
Maantiede.
Kaupunki sijaitsee maan suurimman järven Alaotran eteläpuolella. Moramanga-Lac Alaotra -rautatieosuus kulkee kaupungin läpi. Kaupungissa on myös lentokenttä.
Historia.
Suullisen perimätiedon mukaan Ambatondrazakan perusti Randriambololona lapsineen. Varhaisimmat kirjalliset lähteet kaupungista ovat Radama I:n ajalta.
Kivijäätikkö

Kivijäätikkö on kivien peitossa oleva jäätikkö, joita esiintyy yleisimmin arktisilla ja vuoristoisilla alueilla. Vuoristoissa kivijäätiköitä esiintyy puurajan yläpuolella. Eroosion synnyttämä kiviaines ovat pudonnut kallionseinämistä ja jää sementoi sitä. Samantapaista kivimateriaalia tulee jäätiköistä esiin niiden loppupäässä. Kivimateriaalin seassa voi olla erittäin isojakin lohkareita. Alapäässä lohkareiden tullessa esiin ne muodostavat jyrkän reunan.
Jotkin kivijäätiköt saattavat valua ja muodostaa kaarevia, aaltomaisia muotoja. Kivijäätiköiden liike on yleensä hidasta, tai sitä ei ole ollenkaan, suurin havaittu nopeus on ollut noin 150 settimetriä vuodessa. Jäätiköiden syvyys saattaa olla 30 metriä ja pituus 1 500 metriä. Hitaasti liikkuvien kivijäätiköiden pinnalle kasvaa mikroilmaston ansiosta jäkäliä ja sammalia, sekä myös putkilokasveja.
Jotkut Marsin pinnanmuodot saattavat olla kivijäätiköitä.
Alaotra-Mangoro

Alaotra-Mangoro on Madagaskarin itäosassa, entisen Toamasinan provinssin alueella sijaitseva ensimmäisen tason hallinnollinen alue ("faritra"), yksi maan 24:stä alueesta. Vuoden 2018 väestönlaskennassa sen väkiluku oli 1 249 931 ja pinta-ala 27 846,3 neliökilometriä. Kaupunkilaisiksi luokiteltiin prosenttia väestöstä eli 175 261 asukasta.
Alaotra-Mangoron alue rajoittuu pohjoisessa Sofian alueeseen, koillisessa Analanjirofoon, idässä Atsinananaan, lounaassa Vakinankaratraan, lännessä Analamangaan ja luoteessa Betsibokaan.
Aluekeskus on Ambatondrazakan kaupunki, joka sijaitsee 101 kilometriä maan pääkaupunki Antananarivosta itään (valtatietä RN2).
Alaotra-Mangoro on jaettu viiteen piiriin, jotka ovat seuraavan tason hallinnollisia alueita:
Camila Sodi

Camila Ía González Sodi (s. 14. toukokuuta 1986 México, Distrito Federal, Meksiko) on meksikolainen näyttelijä. Hänet tunnetaan elokuvista "El Búfalo de la Noche" (2007) ja "Arráncame la vida" (2008).
Yksityiselämä.
Camila Sodi on naimisissa näyttelijä Diego Lunan kanssa. He tapasivat toisensa elokuvan "El Búfalo de la Noche" kuvauksissa. Heillä on yksi poika (s. 2008).
Leo Africanus

Joannes Leo Africanus (Al Hassan Ibn Muhammad Al Wazzan; , "Ḥasan ibn Muḥammad al-Wazzān al-Fāsī"; n. 1494 – n. 1554) oli al-andalusialainen berberidiplomaatti, -kirjailija ja -matkailija, joka kuvasi kirjassaan "Descrittione dell’Africa" Pohjois-Afrikan maantiedettä.
Leo Africanuksen varhaisista vaiheista tiedetään vain hyvin vähän. Kaikki tiedot ovat peräisin hänen maantieteellisten teostensa omaelämäkerrallisista maininnoista. Leo Africanus syntyi Granadassa 1490-luvulla. Hänen alkuperäinen nimensä oli Al Hassan Ibn Muhammad Al Wazzan. Hassan muutti perheineen pian Marokkoon Feziin, sillä espanjalaiset valloittivat Granadaa 1400-luvun lopulla takaisin maureilta niin sanotussa reconquistassa. Hän kouluttautui Marokossa.
Hassan teki ensimmäiset retket vuosina 1507–1508, jolloin hän kävi itäisen Välimeren alueella. Vuosina 1509–1510 hän oli setänsä mukana diplomaattisella vierailulla Timbuktussa. Hassan aloitti matkustelunsa 1510-luvulla ja kävi Egyptissä ja Arabiassa saakka. Hänen ollessaan paluumatkalla Arabiasta kristityt kaapparit nappasivat Hassanin ja kuljettivat Roomaan, jossa hänet esiteltiin paavi Leo X:lle. Leo kiinnostui oppineesta maurista, joka oli suostuvainen yhteistyöhön. Roomassa hänet vapautettiin, ja hän kääntyi myös kristityksi ja sai nimen Leo.
Leo muutti Roomasta Bolognaan 1522. Bolognassa hän kirjoitti arabi-heprea-latina lääketieteen sanakirjan, jonka säilynyttä arabiosuutta säilytetään nykyään El Escorialissa. Leo palasi Roomaan paavi Klemens VII:n suojelukseen 1526. Hän sai pääteoksensa Afrikan maantieteestä ilmoituksensa mukaan valmiiksi 10. maaliskuuta 1526. Teos "Descrittione dell’Africa" painettiin Venetsiassa vuonna 1550 osana Giovanni Battista Ramusion toimittamaa antologiasarjaa "Delle navigationi et viaggi", joka käsitteli matkoja ja löytöretkiä. "Descrittione dell’Africa" oli merkittävä teos aikalaisten keskuudessa, sillä se oli harvoja Afrikan sisämaata kuvaavia teoksia. Sen asema säilyi 1800-luvun alkupuolelle asti, jolloin Pohjois-Afrikan sisämaasta oli jo saatu tietoa.
Amin Maaloufin teos "Leo Afrikkalainen" perustuu Leo Arficanuksen elämäkertaan.
Kalapöllö

Kalapöllö ("Scotopelia peli") on kalapöllöihin kuuluva pöllölintu, jota tavataan Saharan eteläpuolisessa Afrikassa. Kalapöllön ravintoon kuuluvat kalat, mutta se voi napata myös pikkunisäkkäitä, esimerkiksi hiiren. Se suosii hitaasti virtaavia jokia, joiden reunoilla on veden ylle kaartuvia puiden oksia. Niillä istuen pöllö voi tarkkailla veden pintaan nousevia kaloja.
Kalapöllön pituus on noin 63 cm ja paino keskimäärin 2,14 kg.
Ranskalainen luonnontieteilijä Charles Lucien Bonaparte kuvasi lajin holotyypin Ghanan Ashantissa vuonna 1850.
Alex Cross

Alex Cross on fiktiivinen hahmo James Pattersonin "Alex Cross" -kirjasarjassa ja sen pohjalta tehdyissä elokuvissa. Cross on afroamerikkalainen etsivänä toimiva entinen FBI-agentti ja psykologi.
Työelämä.
Alex Cross työskenteli aluksi yksityisenä psykologina Washingtonissa. Hän kamppaili elannosta kolme vuotta, kunnes luovutti. Hän liittyi Washingtonin poliisiin psykologiksi työskentelemään murhien ja muiden suurten rikosten parissa. Cross on profiloija. Hän on VICAP-ohjelmassa (Violent Criminal Apprehension Program, ) yhdessä FBI:n ja Washingtonin poliisin kanssa. Oltuaan lyhyen aikaa FBI:n agenttina Cross siirtyi takaisin yksityiseksi psykologiksi ja jatkoi Washingtonin poliisin ja FBI:n auttamista tarvittaessa. Hän palasi myöhemmin poliisivoimiin erityiskonsultiksi suurten tapausten yksikköön. "Washington Post" -lehti julkaisi syventävän artikkelin Crossista otsikolla ”Cross - The Last Southern Gentleman” (). Artikkeli ylisti hänen työtään murhien parissa, ja se toi hänet yhteiskunnan tietoon.
Yksityiselämä.
Alex Cross syntyi Winston-Salemin kaupungissa Pohjois-Carolinassa. Alexin vanhemmat kuolivat hänen ollessa nuori: äiti kuoli keuhkosyöpään Alexin ollessa yhdeksänvuotias ja alkoholisti-isä vuotta myöhemmin. Alex lähetettiin Washingtoniin isoäitinsä Regina Cross Hopen (”Nana Mama”) luokse asumaan. Isoäiti työskenteli tuolloin englannin opettajana ja apurehtorina. Alexilla on kolme veljeä, joista kaksi on kuollut.
Alexin vaimo Maria, joka työskenteli sosiaalityöntekijänä, ammuttiin eräästä ohiajavasta autosta käsin. Tapausta ei koskaan ratkaistu. Alexin vastuulle jäivät heidän kaksi lastaan, Damon ja Janelle. Alexilla on toinenkin poika, Alex Jr. Pojan äiti, Christine Johnson, oli rehtori Sojourner Truth Schoolissa. He eivät olleet koskaan naimisissa.
Kirjassa "Double Cross" Alex rakastuu poliisivoimien nousevaan tähteen, etsivä Brianna "Bree" Stoneen, ja he menevät naimisiin kirjassa "I, Alex Cross."
Alex työskentelee vapaaehtoisena St. Anthonyn soppakeittiössä, jossa häntä kutsutaan "Maapähkinävoimieheksi". Hän tarjoaa siellä myös ilmaisia terapiasessioita. Hänen harrastuksiinsa kuuluu pianonsoitto sekä fiktiivisten kirjojen ja tietokirjojen lukeminen. Lisäksi hän pitää lapsilleen nyrkkeilytunteja kotikellarissa. Hänen mielestään paras lomakohde on Karibia.
Koulutus.
Alex Crossilla on psykologian tutkinto Johns Hopkinsin yliopistosta Baltimoresta. Hänen erikoisalanaan on epänormaali psykologia ja kriminaalipsykologia. Hän työskenteli ennen valmistumistaan vuoden ajan avustajana maatilalla.
Esiintymiset kirjoissa.
Lähde:
Meripuolustusalue

Meripuolustusalue () on yleensä rannikkoalueesta ja siihen liittyvän merialueen valvonnasta ja tarvittaessa puolustuksesta vastaava yhtymä. Yhtymän alaisina joukkoina voi olla rannikkojoukkoja (tykistöä, ohjuksia ja jalkaväkeä), ilmatorjuntajoukkoja sekä laivasto-osastoja.
Suomessa meripuolustusalueita olivat Saaristomeren meripuolustusalue sekä Suomenlahden meripuolustusalue, joiden laivastojoukot yhdistettiin Rannikkolaivastoksi ja rannikkojoukot Rannikkoprikaatiksi 1. tammikuuta 2015.
Central District

Central District on Botswanan hallinnollisista alueista suurin. Sen naapurialueita ovat etelässä Kgatleng, lounaassa Kweneng, lännessä Ghanzi, luoteessa North-West District, pohjoisessa Chobe, koillisessa Zimbabwe, North-East District ja Francistown, idässä Kgatleng ja kaakossa South-East District. Kaakossa rajanaapurina ovat Etelä-Afrikan Limpopon provinssi, Botswanan South-East District ja pääkaupunki Gaborone. 
Alueen pinta-ala on 142 302 neliökilometria ja väkiluku vuoden 2022 väestönlaskennassa 706 135. Alueen hallinnollinen keskus on Serowen kylä (55 676 as., VL2022). Muita suurempia, kaupunkimaisia kyliä ovat Palapye (52 636 as.), Mahalapye (48 431 as.), Letlhakane (36 404 as.), Tonota (23 296 as.), Bobonong (21 216 as.), Tutume (18 582 as.), ja Mmadinare (13 198 as.).
Alueen nähtävyyksiin kuuluvat kalliomaalaukset ja monet rautakautiset jäänteet.
Alueella ja sen aluehallinnollisesti itsenäisiä kaupungeissa (Selebi-Pikwe ja Orapa) toimii useita merkittäviä kaivoksia.
&lt;br clear=left&gt;
Ghanzi

Ghanzi on harvimpaan asuttu hallinnollinen alue Botswanan länsiosassa. Se rajoittuu lännessä Namibian Omaheken alueeseen. Botsawanan alueista pohjoisessa naapurina on North-West District, Central District idässä, Kweneng kaakossa ja Kgalagadi etelässä.
Sen pinta-ala on 117 910 neliökilometriä. Vuonna 2022 alueen väkiluku oli 56 077 (VL2011: 43 095). Alueen hallinnollinen keskus on Ghanzi (19 012 as., VL2022). Se sijaitsee Kalaharin autiomaan pohjoislaidalla.
Alue on noin 900 metriä merenpinnan yläpuolella. Ghanzin alueen itäosa muodostaa valtavan, 52 800 neliökilometrin laajuisen Keski-Kalaharin riistansuojelualueen (Central Kalahari Game Reserve, CKGR). Suuri osa Ghanzista on Kalaharin autiomaata. Siellä asuu saneja Monet heistä ovat jatkaneet perinteistä elämäntapaansa suojelualueella, mutta vuodesta 1990 alkaen hallitus on koettanut saada heitä muuttamaan kyliin. Vuonna 2002 toteutetusta pakkomuutosta sanit valittivat korkeimpaan oikeuteen. Pakkosiirrot todettiin laittomiksi. Suojalualueen pitkät metsästyskiellot ovat rajoittaneet sanien eli bushmannien selviytymistä perinteisiin elämäntapoihin nojautuen, vaikka varakkaille turisteille on samanaikaisesti järjestetty suurristan metsästysmatkoja. Myös teollinen timanttikaivostoiminta ja rekkaautoliikenne on ollut sallittua suojelualueella. 
Ghanzin alueella toimii yli 200 karjatilaa. Ne tuottavat 75 prosenttia Botswana ulkomaille, esimerkiksi Britanniaan ja EU-maihin viemästä naudanlihasta. Naudanliha muodstaa maan kolmanneksi suurimman teollisuudenalan. Karja ajetaan teurastettavaksi hevosilla paimentaen pitkän matkan päähän Lobatseen.
De bello Alexandrino

De bello Alexandrino () on Aleksandrian sotaa käsittelevä teos. Sen kirjoittajan on väitetty olleen Julius Caesar, mutta tyylianalyysien mukaan sen kirjoittaja oli Aulus Hirtius, joka myös kirjoitti Caesarin Gallian sodaa käsitelleen "Gallian sodan" ("Commentarii de bello Gallico") kahdeksannen kirjan. On epäselvää ovatko "de bello Hispaniensis" ja "de bello Africo" sama kirjoittajan käsialaa. 
Teos käsittelee Julius Caesarin sotaretkeä Egyptiin Pompeiuksen kuoleman jälkeen. Se käsittelee myös muita tapahtumia idässä, Illyriassa ja Hispaniassa. Teos päättyy Caesarin voittoon Farnakeesta Zelan taistelussa.
"De bello Alexandrino" on tyyliltään selvä, mutta jokseenkin tylsä. Tyyli ei ole aivan yhtä ytimekäs ja elävä kuin Caesarin, mutta teos on hyvin koottu eikä täysin vailla dramatiikkaa. 
Nykypäivään teos on säilynyt useassa käsikirjoituksessa, joista vanhimmat ovat 900-luvulta.
Kgalagadi

Kgalagadi on hallinnollinen alue Botswanan lounaisosassa. Sen pinta-ala on 105 200 neliökilometriä. Alueen väkiluku oli 58 857 (VL2022), runsas vuosikymmen aiemmin 50 492 (VL2011). Alueen hallintokeskus on Tsabong (11 651 as., 2022).
Köppenin ilmastoluokituksessa Kgalagadin alue kuuluu osin kuumaan aavikkoilmastoon (BWh, esimerkiksi Tsabongin kylä) ja osin kuumaan aroilmastoon (BSh, esimerkiksi Kangin kylä). Suuri osa Kgalagadista on Kalaharin autiomaata. Alueen länsiosassa on laaja Kgalagadin kansallispuisto, joka on osa Etelä-Afrikan kanssa jaettua Kgalagadi Transfrontier Park -suojelualuetta (37 991 km).
Anatoli Hrapatyi

Anatoli Mihailovitš Hrapatyi (; 20. lokakuuta 1963 Astana, Kazahstanin SNT, Neuvostoliitto – 11. elokuuta 2008 Astana, Kazakstan) oli kazakstanilainen painonnostaja, joka Neuvostoliittoa edustaessaan voitti olympiakultaa.
Hrapatyi voitti Soulin 1988 olympialaisissa kultaa alle 90 kilon sarjassa tuloksella 412,5 kg. Hänen tempaustuloksensa oli 187,5 kg ja työntötuloksensa 225 kg. Atlantan 1996 olympialaisissa hän edusti Kazakstania ja saavutti hopeaa alle 99 kilon sarjassa tuloksella 410 kg (tempauksessa 187,5 kg sekä työnnössä 222,5 kg). Sydneyn 2000 olympialaisissa hän kilpaili alle 105 kilon sarjassa ja jäi tempauksessa ilman tulosta.
Hrapatyi voitti viisissä peräkkäisissä MM-kilpailuissa kultaa alle 90-kiloisissa (vuosina 1985, 1986, 1987, 1989 ja 1990). Vuosina 1986–1990 hän voitti viisi peräkkäistä Euroopan-mestaruutta. Hänen ensimmäiset arvokisamitalinsa olivat vuosien 1984 ja 1985 EM-pronssit alle 82,5 kilon sarjassa. Kazakstania edustaen hän saavutti vielä MM-pronssia vuosina 1993 ja 1995.
Hrapatyi teki urallaan kolme yhteistuloksen maailmanennätystä vuosina 1983–1989. Hän kuoli liikenneonnettomuudessa vuonna 2008.
Kgatleng

Kgatleng on yksi Botswanan hallinnollisista alueista. Sen naapurialueita ovat lounaassa South-East District, lännessä Kweneng ja pohjoisessa Central District. Idässä rajanaapurina ovat Etelä-Afrikan Limpopon provinssi.
Kgatlengin alueen pinta-ala on 7 960 neliökilometriä. Väkiluku oli vuoden 2022 väestönlaskennassa 121 882 asukasta (VL2011: 91 660 as.). Alueen ja sen hallinnollinen keskus on Mochudi (50 321 as., 2022). Muita alueen suurempia asutuskeskuksia (VL2022) ovat: Oodin (10 257 as.) ja Bokaan (9 146 as.) kylät.
Phutadikobon museossa Mochudissa on yksi Botswanan parhaista kansatieteellisistä kokoelmista. Matsiengissä on kalliopiirroksia, joihin liittyy sanien kansanperinnettä.
Vladimir Stogov

Vladimir Stepanovitš Stogov (, 5. joulukuuta 1930 Moskova, Venäjän SNT, Neuvostoliitto – 17. toukokuuta 2005 Moskova, Venäjä) oli Neuvostoliittoa edustanut venäläinen painonnostaja ja olympiamitalisti.
Stogov saavutti olympiahopeaa Melbournen 1956 olympialaisissa alle 56-kiloisten sarjassa yhteistuloksella 337,5 kg. Hänen punnerrustuloksensa oli 105 kg ja tempaustuloksensa maailmanennätys 105 kg, ja näissä molemmissa nostomuodoissa hän sijoittui ensimmäiseksi yhdessä yhdysvaltalaisen Charles Vincin kanssa. Työnnössä Stogov nosti 127,5 kg ja oli tässä nostomuodossa vasta neljänneksi paras. Vinci voitti kultaa työnnettyään viisi kiloa Stogovia enemmän.
Stogov voitti MM-kultaa alle 56 kilon sarjassa vuosina 1955, 1957, 1958, 1959 ja 1961 sekä EM-kultaa samassa sarjassa vuosina 1955, 1956, 1958, 1959, 1960 ja 1961. Vuonna 1962 hän saavutti vielä MM-pronssia ja EM-hopeaa.
Stogov teki urallaan kahdeksan maailmanennätystä: kaksi punnerruksessa, yhden tempauksessa, yhden työnnössä sekä neljä yhteistuloksessa.
Olive Garden

Olive Garden on yhdysvaltalainen ravintolaketju
Historia.
General Mills perusti Olive Gardenin alun perin vuonna 1982. Nykyisin ketjun omistaa Darden Restaurants, joka on maailman suurin "casual dining" -ravintolayhtiö.
Inspiraatio.
Olive Gardenin innoittajana toimii Italia. Yhtiön itsensä mukaan sitä inspiroi "italialaisten lämpö ja aito vieraanvaraisuus sekä perheen tärkeys heidän kulttuurissaan".
Kiintoavain

Kiintoavain on lähinnä pulttien ja muttereiden kiertämiseen tarkoitettu käsityökalu. Kiintoavaimeksi sanotaan työkalua, jossa on pultinkantaan tarttumista varten kiinteät leuat; leukojen välinen etäisyys on nimeltään avainväli.
Kiintoavaimia on eri kokoisia, sillä jokainen pultinkanta tarvitsee juuri oikean kokoisen avaimen. Yleensä avainväli on noin 8–32 millimetriä, joskin tätä pienempiä ja suurempiakin valmistetaan. Melko tavallista on, että kiintoavaimen toisessa päässä on erikokoinen avainväli kuin toisessa päässä.
Kiintoavaimia valmistetaan myös muilla kuin metrisellä mitoituksella. Tällöinkin koko ilmoitetaan joko avainvälinä, esim. 7/16", tai Whitworth-standardin (BSW) tapauksessa sellaisen pultin halkaisijan mukaan, jolle avain on tarkoitettu, esim. 3/8W.
Fly on the Wall (kappale)

Fly on the Wall on yhdysvaltalaisen laulaja-näyttelijä Miley Cyrusin toinen single hänen toiselta studioalbumiltaan "Breakout". Kappale julkaistiin 16. helmikuuta 2009, jolloin julkaistiin myös kappaleen remix-versio, joka löytyy samaisen albumin B-puolelta. Kappale on Cyrusin single niissä maissa, joissa ei julkaistu kappaleen "See You Again" Rock Mafia remix -versiota singlenä (esimerkiksi Yhdysvalloissa ja Kanadassa). Kappale on tyylilajiltaan pop rockia, jossa esiintyy vahvasti sähkökitara, koskettimet ja sopraanovokaalit. Cyrus on kertonut, että kappale kertoo paparazzeista ja heidän pakkomielteestään saada tietää kaikki, mikä liittyy Cyrusin yksityiselämään.
Kappale menestyi Euroopan alueella paremmin kuin Yhdysvalloissa: Siellä se sijoittui sijalle 84 Billboard Hot 100 -listalla. Singlen kansainvälisesti parhain listasijoitus oli Ison-Britannian Britannian singlelistalla, jossa se sijoittui sijalle 16. Kappaleen musiikkivideon ohjasi Philip Andelman, ja se näytettiin ensimmäistä kertaa "FNMTV":llä. Musiikkivideossa on käytetty inspiraationa Michael Jacksonin "Thriller" -singleä. Musiikkivideon tapahtumat painottuvat pysäköintihalliin, jossa Cyrus yrittää paeta paparazzeja. 
Tausta.
Kappaleen ovat kirjoittaneet Cyrus, Antonina Armato, Tim James ja Devrim Karaoglu. Sanat ovat virheellisesti tulkittavissa monin tavoin niiden moninaisuuden takia. Kappaleen päähenkilö laulaa ensimmäisen henkilön perspektiivissä, kun taas hän tuomitsee nimeltä mainitsemattoman henkilön tämän tunkeutuessa liikaa hänen yksityisyyteensä. Suurin osa arvostelijoista vertasi päähenkilön sanomaa "tuomitsevaan poikaystävään". Ben Ratliff "The New York Timesista" puolusti tarinassa esiintynyttä poikaystävää ja uskoi, että kappaleen päähenkilö "kiusasi jotakin poika-parkaa sen synnin takia, että hän haluaa tietää, mistä päähenkilö puhuu ystäviensä kanssa." Sarah Rodman "The Boston Globesta" uskoi, että kappale voisi kuvata monia aiheita, kuten "entistä poikaystävää, mediaa, ja jopa hänen fanejaan." Cyrusin mukaan laulu kertoo "mediasta" ja "kuinka he luulevat tietävän kaiken [hänestä], kun he eivät tiedä. He haluavat olla kärpäsiä seinällä ja katsella [häntä] 24/7." Cyrus selitti kappaleen teemaa haastattelussa "Access Hollywoodin" kanssa. Hän kertoi:
Tyyli.
"Fly on the Wall" on pop rockia, jossa esiintyy vahvasti sähkökitara, koskettimet ja sopraanovokaalit. Se on saanut vaikutuksia elektronisesta musiikista, industrialista musiikista, ja 1980-luvun uudesta aallosta. Kappale on kohtuullisen nopeatempoinen kappale: Rock-tyylinen tempo on 143 lyöntiä minuutissa, ja kappaleen sävelläji on G-molli. Cyrusin vokaalit vaihtelevat G3:sen ja D5:sen välillä. Sointukulku kappaleessa on seuraavanlainen: G5—D—Gm7. Kertosäkeistössä lausetta "fly on the wall" on muunneltu.
Musiikkivideo.
Singlelle on tehty myös musiikkivideo, jonka ohjasi Philip Andelman. Musiikkivideo nähtiin ensimmäisen kerran "FNMTV":llä 5. joulukuuta 2008. Musiikkivideota on verrattu muiden artisteiden musiikkivideoihin: Britney Spearsin singlen "Circus" musiikkivideoon sekä Lindsay Lohanin singlen "Rumors" musiikkivideoon.
Rai rai!

Rai rai! on lappeenrantaislähtöisestä rock-yhtyeestä Kotiteollisuudesta kertova suomalainen dokumenttielokuva vuodelta 2005. Dokumentin käsikirjoituksesta, ohjauksesta ja kuvauksesta vastasivat Sami Parkkinen ja Jaakko Kilpiäinen, ja sen tuotti Raja Production. Kestoltaan dokumentti on 52 minuuttia.
Dokumentissa seurataan yhtyettä ja sen jäseniä Jouni Hynystä, Janne Hongistoa ja Jari Sinkkosta kiertueilla ja arkielämässä vuosina 2004–2005. Lisäksi dokumentti sisältää arkistomateriaalia.
Dokumentin ensi-ilta oli Oulun musiikkivideofestivaaleilla 25. elokuuta 2005, ja se esitettiin samana vuonna myös Rokumentti-festivaalilla Joensuussa. DVD-levitykseen dokumentti tuli vuonna 2006, ja vuodesta 2007 lähtien sitä on esitetty Yle TV2:n "Dokumenttiprojekti"-ohjelmapaikalla.
Lenkkiavain

Lenkkiavain (myös silmukka-avain) on lähinnä pulttien ja muttereiden kiertämiseen tarkoitettu käsityökalu. Lenkkiavaimessa ei kiintoavaimesta poiketen ole leukoja, vaan 6- tai 12-kulmainen silmukka pultinkantaa varten. Silmukan 6-kulmion vastakkaisten sivujen välistä etäisyyttä kutsutaan "avainväliksi".
Lenkkiavaimia on eri kokoisia, sillä jokainen pultinkanta tarvitsee juuri oikean kokoisen avaimen. Yleensä avainväli on noin 8–32 millimetriä, joskin tätä pienempiä ja suurempiakin valmistetaan. Melko tavallista on, että lenkkiavaimen toisessa päässä on erikokoinen avainväli kuin toisessa päässä.
Lenkkiavaimia valmistetaan myös muilla kuin metrisellä mitoituksella. Tällöinkin koko ilmoitetaan joko avainvälinä, esim. 7/16", tai Whitworth-standardin (BSW) tapauksessa sellaisen pultin halkaisijan mukaan, jolle avain on tarkoitettu, esim. 3/8W.
Lyöntilenkissä on samanlainen lenkki kuin lenkkiavaimessa, mutta varren toisessa päässä on kohta johon voidaan lyödä vasaralla tms. avaamiseen tai kiristämiseen tarvittavan vääntömomentin aikaansaamiseksi.
Nicu Vlad

Nicolae "Nicu" Vlad (s. 1. marraskuuta 1963 Piscu, Galați, Romania) on entinen romanialainen painonnostaja ja olympiavoittaja.
Nicu Vlad voitti kultaa Los Angelesin 1984 olympialaisissa alle 90-kiloisten sarjassa yhteistuloksella 392,5 kg, jolla hän voitti hopealle sijoittuneen maanmiehensä Petre Dumitrun 32,5 kg:n erolla. Vladin voittotulos oli parempi kuin kahden ylemmän painoluokan (alle 100 kg ja alle 110 kg) voittotulos. Tempauksessa hänen tuloksensa oli 172,5 kg ja työnnössä 220 kg.
Soulin 1988 olympialaisissa Vlad saavutti hopeaa alle 100-kiloisten sarjassa tuloksella 402,5 kg (185 kg tempauksessa ja 217,5 kg työnnössä). Barcelonan 1992 olympialaisissa hän sijoittui neljänneksi alle 110-kiloisten sarjassa tuloksella 405 kg (190 kg tempauksessa ja 215 kg työnnössä). Atlantan 1996 olympialaisissa hän saavutti pronssia alle 108-kiloisissa tuloksella 420 kg (197,5 kg tempauksessa ja 222,5 kg työnnössä).
Vlad voitti maailmanmestaruuden alle 100-kiloisten sarjassa vuosina 1986 ja 1990 sekä Euroopan-mestaruuden samassa sarjassa vuosina 1985 ja 1986. Lisäksi hän saavutti kolme MM-hopeaa, yhden MM-pronssin sekä neljä EM-hopeaa vuosina 1985–1994.
Aktiiviuransa loppupuolella Vlad muutti Australiaan ja osallistui kansainvälisiin kilpailuihin myös uutta kotimaataan edustaen.
Erkki Merinen

Erkki Aleksanteri Merinen (31. heinäkuuta 1904 Helsinki – 2. syyskuuta 1974 Helsinki) oli suomalainen pesäpalloilija ja pesäpallojohtaja ja Helsingin Pallo-Tovereiden perustajajäsen (1922).
Omalla urallaan Merinen oli Suomen parhaita lukkareita. Hän voitti useita Sk-järjestön- ja piirinmestaruuksia sekä mailakilpailuja. Yli 20-vuotisen pelaajauransa ansiosta hän sai kultaisen pelaajamerkin.
Merinen toimi Pesäpalloliiton puheenjohtajana 1930–1931 (SVUL:n pesäpallojaosto), 1933–1934 ja 1949–1955 jonka lisäksi hän oli muun muassa liiton pelisääntövaliokunnan puheenjohtaja ja Suomen pesäpallosäätiön hallituksen puheenjohtaja. 
Pesäpallokirjoittajana Merinen tunnettiin nimimerkillä Jorri Kiri. Hän oli Kauppalehden toimittaja ja hänelle myönnettiin talousneuvoksen arvonimi.
Teoksia.
Lisäksi;
Vuonna 1957 Merinen voitti Urheilutoimittajain Liiton artikkelikilpailun.
Kweneng

Kweneng on yksi Botswanan hallinnollisista alueista. Sen naapurialueita ovat etelässä Southern District, lännessä Kgalagadi, pohjoisessa Ghanzi, koillisessa Central District, idässä Kgatleng ja kaakossa South-East District. 
Kwenengin alueen pinta-ala on 31 100 neliökilometriä. Väkiluku vuoden 2022 väestönlaskennassa oli 387 983. Alueen hallinnollinen keskus on Molepolole (74 861 as., 2022).
Muita alueen väkirikkaita kyliä ovat: Mogoditshane (88 004 as.), Mmopane (25 460 as.), Thamaga (25 300 as.), Gabane (20 027 as.), Kopong (13 823 as.) ja Metsimotlhabe (11 617 as.).
Alue on saanut nimensä seudulla asuneen asukkaiden, bakwena-klaanin toteemieläimestä krokotiilista (kwena).
Kweneng sijaitsee maan keskiosassa. David Livingstone työskenteli siellä lähetyssaarnaajana. Kwenengin nähtävyyksiä ovat luolat ja kalliopiirrokset.
North-East District

North-East District on yksi Botswanan hallinnollisista alueista. Sen pinta-ala on 5 199 neliökilometriä, ja vuoden 2006 asukasluku oli 139 533. Alueen pääkaupunki on Masunga. 
Alueella on rautakautisen asutuksen jäänteitä, kalliomaalauksia ja 1800-luvulta peräisin olevia kultakaivoksia.
Do You Want the Truth or Something Beautiful?

Do You Want the Truth or Something Beautiful? on englantilaisen laulaja Paloma Faithin esikoisalbumi, joka julkaistiin 28. syyskuuta 2009. Albumin tunnetuimpia kappaleita ovat singlet "New York" ja "Stone Cold Sober".
Albumi nousi Britannian albumilistan sijalle 9. Suomessa se ylsi virallisen albumilistan sijalle 33.
Kappaleet.
B-puolet.
Seuraavia kappaleita ei julkaistu albumilla, mutta ne on aiemmin julkaisu singlejen B-puolina.
North-West District

North-West District on Botswanan hallinnollisista alueista pohjoisin. Sen pinta-ala on 129 930 neliökilometriä, ja vuoden 2006 asukasluku oli 157 201. Alueen pääkaupunki on Maun.
Alue muodostettiin vuonna 2001 yhdistämällä Chobe ja Ngamiland. Yhdistetyn alueen pääkaupunki oli Maun, turismin keskus, josta käsin tehdään retkiä Okawangon deltan luontokohteisiin. Vuonna 2006 Chobe irrotettiin jälleen omaksi hallinnolliseksi alueekseen North-West Districtistä (Ngamiland).
Alueetta palvelee Maunin kansainvälinen lentoasema.
Kuusiokoloavain

Kuusiokoloavain on kuusiokoloruuvin kiertämiseen käytettävä vääntötyökalu. Kuusiokoloavain voi olla esimerkiksi L-kirjaimen muotoinen 6-kulmaisesta profiiliteräksestä taivutettu työkalu tai useista erikokoisista esiintaittuvista avaimista koostuva kampa. Kuusiokoloavaimia valmistetaan sekä metrisellä että tuumamitoituksella.
South-East District

South-East District (suom. ’kaakkoinen alue/piiri’) on Botswanan itäosassa, maan pääkaupungin Gaboronen lähistöllä sijaitseva hallinnollinen alue. Sen naapureina ovat Botsawanan alueista lännessä Southern District, luoteessa Kweneng ja pohjoisessa Kgatleng. Idässä rajan takana on Etelä-Afrikan Limpopon provinssi. 
South-East Districtin pinta-ala on 1 780 neliökilometriä, tai laajemman tulkinnan mukaan 1 991 neliökilometriä alueeseen kytkeytyvien hallinnollisesti itsenäisten kaupunkien kanssa. 
Väestönlaskennan 2022 mukaan väkiluku oli 111 440 (VL2011: 85 014). Tähän väkilukuun ei ole sisällytetty alueeseen kytkeytyviä hallinnollisesti itsenäisiä kaupunkeja Gaborone (Botswanan pääkaupunki; 246 325 as.) ja Lobatse (29 772 as.). Mikäli nämä kaksi kaupunkia luetaan mukaan aluetilastoon, väkiluku olisi 387 537 (2022).
Alueen hallinnollinen keskus on Ramotswan kylä (33 271 as., 2022). Muita merkittäviä kyliä ovat Tlokweng (55 508 as.), Otse (6 986 as.) ja Ramotswa Station/Taung (6 286 as.). 
Köppenin ilmastoluokituksessa South-East District kuuluu kuumaan aroilmastoon (BSh).
Southern District

Southern District, joka tunnetaan myös nimellä Ngwaketse District, on yksi Botswanan hallinnollisista alueista. Sen naapureina ovat Botsawanan alueista lännessä Kgalagadi, pohjoisessa Kweneng ja idässä South-East District. Etelässä rajan takana on Etelä-Afrikan Itä-Kapin provinssi. 
Southern Districtin pinta-ala on 28 570 neliökilometriä. Väestönlaskennan 2022 mukainen väkiluku oli 240 712. 
Alueen hallintokeskus on Kanyen kylä (48 028 as., 2022). Muista alueen merkittävistä kylistä mainittakoon Moshupa (23 858 as.). Southern Districtin pohjoisosassa sijaitsee aluehallinnollisesti itsenäinen timanttikaivoskaupunki Jwaneng (18 784 as.).
Isomuurat

Isomuurat ("Frederickena") on puumuurien heimoon kuuluva varpuslintujen suku. Isomuurien sukuun kuuluu BirdLifen mukaan kolme lajia, jotka kaikki elävät Etelä-Amerikassa.
Norair Nurikian

Norair Nurikian (, 26. heinäkuuta 1948 Sliven, Bulgaria – 2025) oli bulgarialainen painonnostaja ja olympiavoittaja.
Nurikian voitti kultaa Münchenin 1972 olympialaisissa alle 60-kiloisten sarjassa maailmanennätystä sivuavalla yhteistuloksella 402,5 kg. Hän nosti punnerruksessa 127,5 kg, tempauksessa 117,5 kg sekä työnnössä maailmanennätyksen 157,5 kg. Montréalin 1976 olympialaisissa hän voitti kultaa alle 56-kiloisten sarjassa maailmanennätystuloksella 262,5 kg (117,5 kg tempauksessa ja 145 kg työnnössä).
Nurikian saavutti MM-kilpailuissa alle 60-kiloisten sarjan yhteistuloksissa hopeaa vuonna 1973 sekä pronssia vuosina 1971 ja 1974. Hän voitti Euroopan-mestaruuden alle 56-kiloisissa vuonna 1976 sekä saavutti neljä muuta yhteistuloksen EM-mitalia vuosina 1969–1974 alle 56 kilon ja alle 60 kilon sarjoissa.
Norlyn

Norlyn Oy (aluksi Nordnyl Oy) oli vuosina 1966–1976 toiminut suomalainen tekstiiliteollisuusyritys, Säteri Oy:n tytäryhtiö. Sen suurin tehdas oli Torniossa Torpin teollisuusalueella sijainnut, kreppisukkia sekä sukkahousuja valmistanut teollisuuslaitos. 1970-luvun taitteessa Norlyn oli nopeasti kasvava yritys, joka työllisti enimmillään noin tuhat työntekijää. Sillä oli 1970-luvun alkupuolella kaksi muutakin tehdasta Torniossa (kreppilankoja valmistava Texlyn Oy ja naisten jerseytrikoita tekevä Jennifer Oy) sekä tehtaat myös Simossa, Ruotsin Haaparannalla ja Pohjois-Karjalan Nurmeksessa.
Vuonna 1971 Norlyn sai tasavallan presidentin myöntämän vientipalkinnon tunnustuksena hyvin kehittyneestä vientitoiminnasta. Samana vuonna Tornio vietti kaupungin perustamisen 350-vuotisjuhlaa, jossa kunniavieraana oli presidentti Kekkonen. Hän vieraili juhlien yhteydessä myös Norlynin tehtaalla. Pian muoti kuitenkin vaihtui minihameista farkkuihin ja housupukuihin, ja sukkahousujen menekki romahti maailmanlaajuisesti.
Norlyn Oy siirtyi vuonna 1976 Suomen Trikoo Oy:n omistukseen, ja samalla lopetettiin kaikki muut tehtaat Torniota lukuun ottamatta. Omistuksen siirtyessä Suomen Trikoolle Torniossa oli sukkatehtaan palveluksessa 350 työntekijää, kreppilankaa valmistavassa Texylonissa 27, trikoovaatteita ompelevassa Jenniferissä 95 ja toimihenkilöitä kaikkiaan 80 eli kaikkiaan lähes 550 työntekijää. Norlyn jäi eloon tuotemerkkinä, jota ovat sittemmin käyttäneet Finnwear, Vogue Group ja Nanso.
Tornion tehdas lakkautettiin 2016, ja samaan aikaan sen silloinen omistaja Nanso myi Norlyn-merkin ja muita tuotemerkkejä norjalaisen Orklan tytäryhtiölle Pierre Robertille.
Ennen Norlyniä Torniossa oli vuodesta 1956 toiminut Amar-sukkahousuista tunnettu Ke-Ri Oy, joka jatkoi 1960-luvun puolivälissä Kerilon-nimisenä sukkalankavalmistajana. Näin sukkateollisuus oli 1950-luvulta 1970-luvulle kaupungin merkittävin teollisuustoimiala.
UFC Undisputed 2010

UFC Undisputed 2010 on vapaaottelu-konsolipeli, joka ilmestyi 25. toukokuuta 2010. Se on jatko-osa UFC 2009 Undisputedille, joka ilmestyi vuonna 2009. Siinä on viisi painoluokkaa: raskassarja, kevyt raskassarja, keskisarja, välisarja ja kevytsarja. Se ilmestyy Xbox 360:lle, PlayStation 3:lle ja PlayStation Portable:lle. Ensimmäinen traileri ilmestyi 12. joulukuuta 2009 Spike Video Game Awardsissa. Toisin kuin edeltäjässään, tässä pelissä on myös vasenkätisiä ottelijoita.
Ottelijat.
Toukokuussa 2010 julkaistiin Shaquille O'Nealin ja "UFC 2009 Undisputed" TapouT ryhmän olevan lukittuina ottelijoina.
Kaalimaan kakarat

Kaalimaan kakarat ("Cabbage Patch Kids") on yhdysvaltalainen nukkesarja, jonka valmistus aloitettiin vuonna 1978. Nukeilla on suuri, soikea muovipää ja kankainen painava vartalo. Ne ovat oikean vauvan kokoisia, jokainen nukke oli hiukan eri näköinen, ja niiden mukana toimitettiin adoptiotodistus. Nukkeihin liittyi monia urbaanilegendoja.
Kaalimaan kakaroiden myynti oli suurimmillaan vuonna 1985, jolloin niitä valmistanut Coleco myi nukkeja noin 600 miljoonan Yhdysvaltain dollarin edestä. Tämän jälkeen nukkejen myynti kuitenkin kääntyi nopeaan laskuun: vuonna 1986 nukkejen kokonaismyynti oli tippunut 250 miljoonaan ja vuonna 1987 jo 125 miljoonaan dollariin. Kaalimaan kakaroiden myynnin nopea romahdus johti lopulta siihen, että nukkejen menestyksestä riippuvaiseksi tullut Coleco ajautui nurin.
Nukeilla on ollut useita valmistajia; vuodesta 2015 alkaen niitä on tehnyt Wicked Cool Toys. Aiempia valmistajia ovat muun muassa Hasbro ja Mattel. 
Aiheesta muualla.
Whitworth-kierre

Whitworth-kierre, lyhennettynä BSW ("British Standard Whitworth") on eräs monista brittiläisistä ruuvikierteitä koskevista standardeista.
Whitworth-kierre on saanut nimensä Joseph Whitworthista, joka ehdotti sen käyttöönottoa vuonna 1841. Se syrjäytti lukuisia Britanniassa siihen asti käytössä olleita kierrejärjestelmiä, mutta on nykyisin käynyt harvinaiseksi. Eräs arkipäiväinen käyttökohde, jossa se edelleen esiintyy, on kameroiden pohjassa oleva ns. jalustakierre, joka on 1/4 tuuman BSW.
Whitworth-kierre poikkeaa sekä profiililtaan että joissain tapauksissa myös nousultaan muista tuumamittoihin perustuvista kierteistä kuten UNF ja UNC. Standardissa on määritelty myös kutakin pultin paksuutta vastaava kuusiokannan koko, ja päinvastoin kuin muissa järjestelmissä, Whitworth-pulttien ja -muttereiden vääntötyökalut on merkitty pultin läpimitan eikä avainvälin mukaan. Näin ollen esimerkiksi kiintoavain, jonka kokomerkintä on 1/2W, on avainväliltään 0,92 tuumaa.
Mitte (Hannover)

Mitte on Hannoverin osa-alue (), joka kattaa kaupungin keskustan. Osa-alueella sijaitsee muun muassa kaupungin eläintarha, oopperatalo, päärautatieasema ja suuri kulttuurikeskus Pavillon.
Kaupunginosat.
Mitte jakautuu edelleen neljään kaupunginosaan (), jotka ovat Calenberger Neustadt, Mitte, Oststadt ja Zoo.
Leukoplakia

Leukoplakia on suun limakalvolla esiintyvä tasaisen vaalea tai läiskäinen muutos. Tavallisimmin leukoplakioita esiintyy tupakoitsijoilla. Melkein 60 % leukoplakioista katoaa tupakoinnin loputtua. Tämän lisäksi viidennes leukoplakioista pienenee vuoden kuluessa tupakoinnin lopettamisesta. Osalla potilaista leukoplakioiden kehittyminen edeltää suusyöpää; 2–6 % potilaista sairastuu siihen vuosikymmenen kuluessa.
Niin sanottua karvaista leukoplakiaa tavataan lähinnä henkilöillä, joiden immuunijärjestelmä on heikentynyt esimerkiksi HIV-infektion johdosta.
Hilli

Hilli voi tarkoittaa:
Sukunimi:
Paikannimi:
Kalajoen vaakuna

Kalajoen vaakuna on Kalajoen kaupungin tunnus. Vaakuna on alun perin vahvistettu Himangan kunnan vaakunaksi 12. joulukuuta 1958. 
Vaakuna on saanut aiheensa talonpoikaispurjehduksesta, jolla on vanhastaan ollut tärkeä merkitys Himangan rannikkopitäjälle. Tähän viitataan vaakunan kaljaasilla. 
Vaakunan suunnitteli Gustaf von Numers, ja se vahvistettiin Himangan kunnanvaakunaksi 12. joulukuuta 1958. Vaakunan selitys on ”kultakentässä sininen, kaksimastoinen kaljaasi”. 
Kun Himangan kunta liitettiin 1. tammikuuta 2010 Kalajoen kaupunkiin, siihenastinen Himangan vaakuna tuli yhdistyneen Kalajoen kaupungin vaakunaksi. 
Aiempi Kalajoen vaakuna oli Olof Erikssonin suunnittelema ja se oli ns. puhuva vaakuna viitaten kunnan nimeen. Sen heraldinen selitys on "sinisessä kentässä reunoihin ulottuva kultainen verkko, jonka päällä uiva, hopeinen lohi". Sisäasiainministeriö vahvisti vaakunan käyttöön 20. huhtikuuta 1953, ja se oli käytössä vuoden 2009 loppuun.
Fritz Muliar

Fritz Muliar (12. joulukuuta 1919 Wien – 4. toukokuuta 2009 Wien) oli itävaltalainen näyttelijä. Muliar taisteli toisessa maailmansodassa ja joutui saksalaisten vangiksi. Vangiksi jäätyään Muliar vietti seitsemän kuukautta vankina eristyssellissä.
Sodan jälkeen Muliar aloitti uransa näyttelijänä ja hänen ensimmäinen menestysroolinsa oli Felix Mitterer vuoden 1990 elokuvassa "Siperiaan". Hänellä oli merkittävä rooli myös "Poliisikoira Rexissä".